b'\n_START_ARTICLE_\nEvil Dead II\n_START_SECTION_\nJuoni\n_START_PARAGRAPH_\nElokuvan alku mukailee hyvin pitk\xc3\xa4lle ensimm\xc3\xa4isen osan tapahtumia. Siit\xc3\xa4 tuttu Ash Williams saapuu tutulle m\xc3\xb6kille mets\xc3\xa4n keskelle tytt\xc3\xb6yst\xc3\xa4v\xc3\xa4ns\xc3\xa4 Lindan kanssa. Jotkut elementit ovat kuitenkin muuttuneet - esimerkiksi edellisess\xc3\xa4 osassa rotkon yli vienyt r\xc3\xa4hj\xc3\xa4inen puusilta on korvattu uudella ja tukevalla. Kun Ash ja Linda saapuvat m\xc3\xb6kille, he l\xc3\xb6yt\xc3\xa4v\xc3\xa4t (kuten edellisosassakin) m\xc3\xb6kist\xc3\xa4 "Kuolleiden Kirjan", haulikon ja nauhurin, joka sis\xc3\xa4lt\xc3\xa4\xc3\xa4 j\xc3\xa4lleen kerran kirjaa m\xc3\xb6kiss\xc3\xa4 tutkineen professori Knowbyn kertomuksen. Nauhalla kerrotaan my\xc3\xb6s 1300-luvulla el\xc3\xa4neest\xc3\xa4 "Taivaan Sankarista" joka kirjan mukaan kukisti pahan. Nauhalla professori lukee kirjassa olevan loitsun \xc3\xa4\xc3\xa4neen, mink\xc3\xa4 seurauksena ikivanhat demonit p\xc3\xa4\xc3\xa4sev\xc3\xa4t j\xc3\xa4lleen irti. Linda joutuu demonin valtaan, ja Ash tappaa h\xc3\xa4net. Ash joutuu itsekin demonin riivaamaksi, mutta pelastuu, kun auringonnosu pakottaa sen h\xc3\xa4ipym\xc3\xa4\xc3\xa4n. Ash yritt\xc3\xa4\xc3\xa4 l\xc3\xa4hte\xc3\xa4 autollaan m\xc3\xb6kilt\xc3\xa4, mutta huomaa sillan romahtaneen._NEWLINE_Samaan aikaan kirjaa tutkineen professorin tyt\xc3\xa4r Annie Knowby ja h\xc3\xa4nen seurassaan olevat Jake, Ed ja Bobby Joe l\xc3\xa4htev\xc3\xa4t patikoimaan m\xc3\xb6kille, jossa luulevat professorin yh\xc3\xa4 olevan. Anniella on mukanaan Kuolleiden Kirjan puuttuvat sivut. M\xc3\xb6kill\xc3\xa4 Ashin k\xc3\xa4si joutuu riivatuksi, jolloin h\xc3\xa4n katkaisee sen moottorisahalla. Ash n\xc3\xa4ytt\xc3\xa4\xc3\xa4 menett\xc3\xa4neen j\xc3\xa4rkens\xc3\xa4. Kun Annie, Jake ja Bobby Joe tulevat m\xc3\xb6kille, he luulevat aluksi verisen ja sekavan Ashin tappaneen professorin ja h\xc3\xa4nen vaimonsa. Pian heille kuitenkin selvi\xc3\xa4\xc3\xa4 asioiden oikea laita, ja my\xc3\xb6s se, ett\xc3\xa4 Knowbyn vaimo ja Annien \xc3\xa4iti Henrietta, joka oli h\xc3\xa4nen mukanaan m\xc3\xb6kill\xc3\xa4, joutui riivatuksi, jolloin Knowby tappoi h\xc3\xa4net ja hautasi kellariin. Pian kuitenkin selvi\xc3\xa4\xc3\xa4, ett\xc3\xa4 Henriettakin on varsin el\xc3\xa4v\xc3\xa4inen ja vaarallinen. Annie, Jake, Ed ja Knowby haluavat l\xc3\xa4hte\xc3\xa4, mutta Ash tiet\xc3\xa4\xc3\xa4 mets\xc3\xa4\xc3\xa4n menemisen tiet\xc3\xa4v\xc3\xa4n tuhoa ja kielt\xc3\xa4\xc3\xa4 sen. Ed joutuu pian riivatuksi ja Ash tappaa h\xc3\xa4net. Jonkin ajan kuluttua Bobby Joe panikoi ja rynt\xc3\xa4\xc3\xa4 mets\xc3\xa4\xc3\xa4n. Kun m\xc3\xb6kiss\xc3\xa4 olijat huomaavat h\xc3\xa4nen kadonneen, haluaa Jake l\xc3\xa4hte\xc3\xa4 etsim\xc3\xa4\xc3\xa4n h\xc3\xa4nt\xc3\xa4. Ash kielt\xc3\xa4\xc3\xa4 sen j\xc3\xa4lleen kerran, sanoen ett\xc3\xa4 jos Bobby Joe juoksi mets\xc3\xa4\xc3\xa4n, h\xc3\xa4n on mennytt\xc3\xa4. Ihmisille selvi\xc3\xa4\xc3\xa4, ett\xc3\xa4 kirjan puuttuvat sivut sis\xc3\xa4lt\xc3\xa4v\xc3\xa4t loitsut, joiden avulla paha voidaan ensin pakottaa ottamaan ruumiillinen muoto, ja sitten luoda aikaportti, joka imaisee pahan toiseen aikaan ja paikkaan. Jake ei kuitenkaan usko loitsuista olevan apua, ja onnistuu kuitenkin saamaan k\xc3\xa4siins\xc3\xa4 haulikon, ja pakottaa Ashin ja Annien mukaansa ulos etsim\xc3\xa4\xc3\xa4n Bobby Joeta. H\xc3\xa4n my\xc3\xb6s heitt\xc3\xa4\xc3\xa4 sivut, joilla loitsut ovat, kellariin._NEWLINE_Ulkona Ash joutuu j\xc3\xa4lleen riivatuksi. Kun Jake palaa m\xc3\xb6kkiin, Annie haavoittaa h\xc3\xa4nt\xc3\xa4 vahingossa ja koettaa raahata h\xc3\xa4net suojaan. Jake joutuu kuitenkin kellarissa lymy\xc3\xa4v\xc3\xa4n Henrietan tappamaksi. Ash tulee m\xc3\xb6kkiin ja yritt\xc3\xa4\xc3\xa4 tappaa Annien. H\xc3\xa4n kuitenkin palautuu normaaliksi, kun n\xc3\xa4kee kaulakorun, joka muistuttaa h\xc3\xa4nt\xc3\xa4 Lindasta. Ash liitt\xc3\xa4\xc3\xa4 moottorisahansa amputoituun k\xc3\xa4teens\xc3\xa4 ja menee kellariin hakemaan kirjan puuttuvat sivut. H\xc3\xa4n onnistuu, ja Annie lukee ensimm\xc3\xa4isen loitsun, jolloin Henrietta muuttuu kokonaan ep\xc3\xa4inhimilliseksi hirvi\xc3\xb6ksi. Ash tappaa Henrietan moottorisahalla, mutta pian m\xc3\xb6kin ymp\xc3\xa4rill\xc3\xa4 olevat puut her\xc3\xa4\xc3\xa4v\xc3\xa4t henkiin ja alkavat hy\xc3\xb6k\xc3\xa4t\xc3\xa4 m\xc3\xb6kin kimppuun. Ash huutaa Annieta lukemaan toisenkin loitsun. Annie tekee n\xc3\xa4in, mutta Ashin riivattu k\xc3\xa4si tappaa h\xc3\xa4net. Loitsu kuitenkin toimii, ja ulos ilmaantuu jonkinlainen aikaportti, joka imaisee sis\xc3\xa4\xc3\xa4ns\xc3\xa4 pahat voimat, puut, Ashin auton - ja Ashin itsens\xc3\xa4. Ash l\xc3\xb6yt\xc3\xa4\xc3\xa4 itsens\xc3\xa4 kaukana menneisyydess\xc3\xa4, miss\xc3\xa4 h\xc3\xa4n kohtaa suuren joukon keskiaikaisia sotilaita ja surmaa heit\xc3\xa4 kohti lent\xc3\xa4v\xc3\xa4n hirvi\xc3\xb6n. Sotilaat pit\xc3\xa4v\xc3\xa4t Ashia sankarina ja alkavat hurrata h\xc3\xa4nelle. Ash kuitenkin huutaa Ei!, tajutessaan ett\xc3\xa4 h\xc3\xa4n on kirjassa mainittu "Taivaan Sankari".'